Krokotiilihai
Krokotiilihai ("Pseudocarcharias kamoharai") on sillihaikaloihin kuuluva pienikokoinen trooppisissa valtamerissä elävä hailaji. Se on krokotiilihaiden heimon ("Pseudocarchariidae") ainoa laji, mutta aiemmin se oli myös sijoitettu hietahaiden heimoon. Krokotiilihai on solakka hailaji, jonka selkein tuntomerkki on hyvin suuri silmä. Sitä tavataan kaikkien valtamerten trooppisista vesistä, mutta se on koko levinneisyysalueellaan harvinainen. Laji elää yleensä melko lähellä pintaa. Sen elintavoista tiedetään vain vähän, mutta se käyttää ravinnokseen pienempiä luukaloja ja nilviäisiä. Poikaset kuoriutuvat munista naaraan kohdussa, ja naaras synnyttää yleensä 2–4 elävää poikasta.
Krokotiilihain taksonomia on pitkään ollut epäselvä. Välillä se on sijoitettu hietahaiden heimoon "Odontaspis"- tai "Carcharias"-sukuun kuuluvaksi. Leonard Compagno sijoitti sen vuonna 1973 omaan krokotiilihaiden heimoonsa, koska se eroaa rakenteeltaan huomattavasti muista hietahaiden heimon jäsenistä. Mitokondriaalisen DNA:n eli MtDNA:n sekvenssin perusteella krokotiilihai on läheistä sukua paljon suuremmalle kitahaille.
Krokotiilihai on melko pienikokoinen hai, ja suurin tavattu naaras oli 1,1 metriä pitkä. Koiraat jäävät hieman pienemmiksi ja saavuttavat yleensä 74–100 cm:n pituuden. Laji painaa 4–6 kg. Lajin selkein tuntomerkki on hyvin suuri silmä, joka on sopeutuma pimeisiin ja syviin vesiin. Rakenteeltaan krokotiilihai on solakka. Sillä on kaksi pienehköä, kolmionmuotoista selkäevää, joista taaempi on kooltaan alle puolet etummaisesta. Myös muut evät ovat pienikokoiset. Väriltään kala on harmaa tai ruskea ja evissä on valkoiset reunat. Krokotiilihain leuat ovat pitkät ja hampaat ovat pitkät ja teräväkärkiset.
Krokotiilihai on sirkumtropikaalinen laji, jota tavataan Atlantin, Intian valtameren ja Tyynenmeren trooppisilta vesiltä ja on koko elinalueellaan harvinainen laji. Se on erityisesti avomeren laji, jota harvoin tavataan rannikkoseuduilta. Laji elää pääasiassa meren epipelagisessa kerroksessa eli melko lähellä pintaa, mutta sitä on tavattu myös mesopelagisesta kerroksessa aina 590 metrin syvyydestä. Krokotiilihai elää päivisin syvemmällä kuin öisin, ja täten se seuraa myös saaliseläimiensä liikehdintää.
Krokotiilihain elintavoista tiedetään hyvin vähän. Kalan ravintoa ovat pienemmät luukalat, nilviäiset, kuten seepiat sekä äyriäiset. Krokotiilihai saalistaa aktiivisimmillaan öisin, ja sen suuret silmät ovat todennäköisesti sopeutuneet havaitsemaan erityisesti luminoivia tai valoa heijastavia saaliseläimiä, kuten valokaloja.
Krokotiilihai on ovovivipaarinen eli poikaset kuoriutuvat munista vielä ollessaan naaraan kohdussa. Ruskuaisen lisäksi ne syövät naaraan munasoluja ja itseään pienempiä poikasia. Naaraskrokotiilihai synnyttää yleensä kerrallaan 2–4 poikasta, jotka ovat kooltaan noin 40 cm pitkiä ja kykenevät saalistamaan itse jo heti synnyttyään.
Krokotiilihaita saadaan sivusaaliina kalastettaessa avomerten kaloja, kuten makrilleja ja tonnikaloja, pitkällä siimalla. Sen liha ei ole kovinkaan arvostettua, joten yleensä ne vapautetaan takaisin mereen. Lajin suurikokoinen maksa kuitenkin sisältää huomattavat määrät skvaleenia, ja on tämän vuoksi arvokas.